Volvo vil reducere ladetiden med 30 procent

Et nyt samarbjede skal reducere ladetiden i biler fra Volvo med op til 30 procent, fortæller selskabet i en pressemeddelelse. Tiltaget er baseret på algoritmebaseret opladningssoftware og selskabet vil bruge softwaren i sin nye generation af fuldelektriske biler.

Bag softwaren står det London-baserede Breathe, der udvikler software til batteristyring.

I modsætning til traditionel opladning, der virker trinvis og er baseret på såkaldte forudbestemte regler, er Breathes software en adaptiv og dynamisk opladning, der kontrollerer batteriet i realtid.

Volvo Cars forventer – alt efter batteripakkens størrelse –  forbedringer af opladningstiden på mellem 15-30 procent. Det kan opnås uden at ændre batteripakkens design. Ifølge selskabet bliver optimeringen af batteriet let at skalere, da softwaren er kompatibel med den hardware, Volvo Cars har i sin nye generation af fuldelektriske biler.

– Det kommercielle partnerskab med Breathe hjælper os med at adressere en velkendt udfordring for elbilskunder. Hurtigere opladningstider er et afgørende skridt i den rigtige retning, siger Ann-Sofie Ekberg, CEO for Volvo Cars Tech Fund.

Læs også: Nu får Volvos elbiler snart “lokale” batterier.

Ifølge Volvo Danmark vil nye Breathe Charge software ikke kunne installeres i eksisterende modeller, men udelukkende i fremtidige modeller.

[Opdateret 13.03.2024, klokken 11:47]

Volvo vil reducere ladetiden med 30 procent